ก.ล.ต.รับประกาศนียบัตรด้านสิ่งแวดล้อม ประจำปี 2563
ก.ล.ต.รับประกาศนียบัตรด้านสิ่งแวดล้อม ประจำปี 2563
17 ก.ย. 2563

นายศักรินทร์ ร่วมรังษี รองเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เข้าร่วมรับมอบประกาศนียบัตรด้านการทำกิจกรรมชดเชยก๊าซเรือนกระจกทั้งประเภทองค์กรและอีเว้นท์ จากนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม (ขวา) ซึ่งเป็นการจัดงานเพื่อเชิดชูเกียรติทุกภาคส่วนที่เป็นตัวอย่างที่ดีในการบริหารจัดการและลดการปล่อยก๊าซเรือนกระจก ณ งาน “ร้อยดวงใจ ร่วมใจลดโลกร้อน” ประจำปี 2563 จัดโดยองค์การบริหารจัดการก๊าซเรือนกระจก (องค์การมหาชน) หรือ อบก. ณ โรงแรม เดอะ เบอร์เคลีย์ โฮเต็ล ประตูน้ำ เมื่อวันที่ 16 กันยายน 2563
ทั้งนี้ ก.ล.ต. เล็งเห็นถึงความสำคัญในการดูแลรักษาสิ่งแวดล้อมเพื่อความยั่งยืน โดยมีนโยบายที่สำคัญประการหนึ่ง คือ การส่งเสริมการลดและชดเชยก๊าซเรือนกระจก จึงได้จัดทำคาร์บอนฟุตฟริ้นท์องค์กร ชดเชยก๊าซเรือนกระจก ที่ปล่อยออกมาเป็นศูนย์ และขอรับรองเป็นองค์กรคาร์บอนต่ำกับ อบก. มาตั้งแต่ปี 2558
รวมทั้งในปีนี้ได้มีเป้าหมายขยายกิจกรรมการชดเชยคาร์บอนให้ครอบคลุม โดยการทำกิจกรรมชดเชยคาร์บอนในงานสัมมนาต่าง ๆ ของ ก.ล.ต. จนได้รับประกาศนียบัตรด้านการทำกิจกรรมชดเชยก๊าซเรือนกระจกประเภทอีเว้นท์ (Carbon Neutral Event) อีกประเภทหนึ่งด้วย ทั้งนี้ ก.ล.ต. ยังส่งเสริมให้บริษัทจดทะเบียนผนวก ESG เข้ากับการทำธุรกิจ (ESG in process) ของตนเองเพื่อความยั่งยืน และให้เริ่มเตรียมข้อมูลเพื่อเปิดเผยการดำเนินการเกี่ยวกับการปล่อยก๊าซเรือนกระจกในแบบ 56-1 One Report ซึ่งมีผลใช้บังคับในปี 2565 และหากบริษัทจดทะเบียนมีความพร้อมสามารถเปิดเผยข้อมูลก่อนมีผลใช้บังคับ (early adopt) ได้ในปี 2564